Imtella' Diċembru 15, 2021 L-awtoritajiet Taljani ħabbru li mill-Ħamis kull min se jivvjaġġa lejn l-Italja se jkun jeħtieġ ikollu test negattiv tal-Covid-19 f'idejh qabel jitħalla jidħol fil-pajjiż. Dan bħala parti minn għadd ta' restrizzjonijiet ġodda dwar l-ivvjaġġar. Fl-istess waqt dawk li jsiefru lejn l-Italja mhux imlaqqma se jkunu jeħtieġu jagħmlu ħamest ijiem fi kwarantina. Kelliem għall-Ministeru tas-Saħħa Taljan qal li d-digriet iffirmat mill-Ministru Roberto Speranza t-Tlieta jobbliga lil kull min ikun se jidħol fl-Italja biex jippreżenta test negattiv mal-wasla għal dawk kollha li jkunu ġejjin mill-Unjoni Ewropea. Huwa żied jgħid li dawk mhux imlaqqma, minbarra li jridu jippreżentaw test negattiv, iridu jagħmlu wkoll ħamest ijiem fi kwarantina. Dawn il-miżuri l-ġodda li se jidħlu fis-seħħ mis-16 ta' Diċembru u jibqgħu fis-seħħ sal-31 ta' Diċembru, għandhom l-għan li jiġġieldu l-aħħar mewġa ta' infezzjonijiet tal-Covid b'mod partikolari l-varjant Omicron.